Centres educatius d'Alboraia reivindiquen el "sí al valencià" en la consulta de la llengua base escolar de la Generalitat
21 de febrer de 2025

El CEIP Cervantes i l'IES La Patacona, entre altres centres educatius d'Alboraia, han reivindicat el seu "sí al valencià" en la consulta de la llengua base escolar que està preparant la Generalitat Valenciana. Es tracta d'una votació en la comunitat educativa impulsada pel govern de Carlos Mazón, que començarà el 25 de febrer.

Des de tots dos centres d'Alboraia defensen el model d'escola actual, "on xiquets i xiquetes aprenen junts, distribuits amb criteris pedagògics, evitant la segregació i garantint una educació equitativa per a tots", explica el CEIP Cervantes en les seues xarxes socials.

L'IES La Patacona donarà suport al valencià "com una llengua d'oportunitats laborals, permetent que les persones que coneixen dos idiomes estiguen millor preparades per a adquirir una tercera llengua". A més, tots dos centres reforcen el caràcter del valencià com a "identitat i riquesa, herència dels nostres avantpassats a transmetre a les futures generacions".

L'Ajuntament d'Alboraia, govern de PSOE i Compromís, defensa "el dret lingüístic dels col·legis i instituts com han manifestat els centres públics Cervantes i La Patacona" i recorda que el Consistori té en actiu l'Oficina de Promoció del Valencià "per a promoure l'ús en el dia a dia dels alboraiers i garantir el dret al seu ús dels veïns i veïnes en allò que necessiten: atenció municipal ciutadana, educació, comerç local, etc.".